佛说施饿鬼甘露味大陀罗尼经
大德跋驮木阿译出
如是:
一时,释迦牟尼如来在海会说法,住孤陀山金刚轮峰嚧鸡舍婆罗道场中,与阿僧祇不可说四众围绕,安处金刚八楞师子之座,为诸菩萨说方广法垂欲竟时,尔时世尊愍念恶趣诸众生类,将欲演说“嚫那毕利哆摩陀罗(二合)般遮陀罗尼”(唐云“施饿鬼甘露味大道场会陀罗尼”)胜大悲曰秘密善门故,于其心中,密放月精摩尼色光,名“曰月爱慈光”——上至有顶,下至阿鼻地狱,其中所有,悉皆明彻,如颇梨镜,照见而像,乃至十方,靡不周遍——告诸大众言:“善男子!汝等且观六趣受身,种种苦恼。”
于是,大众承佛威神,见是事已,俱发声言:“唯然!已见!”
佛言:“世间八苦,盖不足言。六趣诸殃,甚可怖畏。所以然者,其世间人不信罪福、谤无因果、颠倒无知、悭贪嫉妒。命终之后,殃坠无间,具足受众苦,不可思议。从地狱出,生饿鬼中,具诸恶业,受报差别。以恶业故,受三十六种饿鬼之身,所谓:薜荔多鬼(唐云饿鬼)、车耶鬼(唐云影鬼)、健驮鬼(唐云食香鬼)、布瑟波鬼(唐云食花饿鬼)、偈婆耶鬼(云食胎藏鬼)、阿输遮鬼(食不净鬼)、婆哆鬼(云食风鬼)、乌驮诃罗鬼(食精气鬼)、驮罗质多鬼(嗔悉心鬼)、质多鬼(恶心鬼)、皤噜耶鬼(食祭祀鬼)、视尾哆鬼(食人寿命鬼)、?莎鸡驮鬼(食肉食脂等鬼)、蛇底鬼(云食初产子鬼)、羯吒布单那鬼(云奇臭鬼,其身如烧骨臭)、鸠盘荼鬼(守宫鬼)、毕舍遮鬼(厕神,云守厕,伺人不净食)。如是,乃至轻重孔穴等,以深恶业故,饥渴盛火,嫉妒炽然,常贪饮食,但念浆水,余无所知,种种苦切,不可言说。感得此身,如大火聚,状厘里羸瘦枯槁、脚臂细弱、足如覆盆。皮肉干燥、血脉燋竭,犹如?脯。腹大[(尪-尢+瓦)-王+壬]胀,其状如鼓。咽如针锋,不通气息,常有猛火烧燃其中。头颅纵横五弥楼山,猛火赫焰,不曾暂废。动身之时,洞燃火起,常为饥渴、大火逼切,烧恼身心。东西驰走,鸣鸣叫唤,求索饮食。设见美食,欲往趣之,以恼贪力,上妙美味变成脓血,臭恶流溢。虽见大河、清凉泉水,欲往取饮,为诸水神以铁杖打之。设无守者,清凉冷水变为火焰。复为雕、鹫、乌、鸱、[(面/且)*鸟]、鹗……铁嘴诸禽,留啄其眼。毒恶猛兽,饥虎、饿狼、莽蛇、铜狗,爬攫搏撮,苦不可言。身体窊䆘,毛发??上答,于一毛端有万八千毒恶小虫之所唼食。诸饿鬼饥大逼故,瞋心转盛,更相残害,破脑出髓,互共啖食。五百劫中,尚不闻有浆水之名,何况得见?如是苦恼,不可为喻,非算数所知。以要而言,百千亿劫,具足受身,黑业薄劣,尔乃得脱。离彼已,又作种种虫兽,常处囿厕,或伏下流身诸恶臭处不净。
“诸善男子!是诸饿鬼,皆由前世愚痴颠覆、恼贪溥着、心刚如铁,但乐规求、剥削他人,不知厌足。父母、妻、子,悉不给与。师长教诲,视如粪秽。婢亲友不施。如是悭人,不虑无常,护惜财物,言作百年,加复教他,贪求藏积。不知无常、老、病相逐身。遇恶病,自知不久,常默念:‘我在生时,勤苦求财。我若死后,是诸恶人,食我财物,如吞猛火,居我屋宅,如处闇室。’作是念时,以恶业故,罗刹、狱卒变为恼人,收其资生,至罪人所,以火焚之,罪人欢喜。以此因缘,恶业道中,中阴相现。风大先动,失熅暖相,黄冷诸风,因便发动。恶风动故,筋脉痑[方*爰](痑音他但反),口中干燥,面目狐齿,遍体萎黄,腹胀粗锖,青黄脉现,饮食不消,身体羸瘦,口苦尿黄,目视脱精,唯见光焰,喉痹肿急,逆气噫满,心头恶臭,上衡其咽,声噤短气,遍身疮癞,脓血臭烂,受大苦楚。临欲终时,复作此念:‘得一铁丸,烁开咽喉;得大火聚,入中而坐;又得一黑闇处,令离光焰,及除冷病。不亦快乎!’是时,狱卒化作良医,幻提铁丸,如大药丸,着其口中,令急含口。又化大车,作金莲花,上有童子,执拂鼓舞。病人见已,心生爱着:‘此化热暖,必除我冷。’即前往趣,气绝命终,生铁丸窟无间。
“此地狱中,是饿鬼道极苦恼处。有一铁山,纵广正等二十五由旬。彼山东向有一小孔,如摩伽陀斗,但出黑烟。既入彼中,釰虫、刀虫唼食其身,烟动其眼,不见火焰。周障驰走,头打铁山,脑碎髓出,如破酪瓶,铁丸顶入,从足而出,乃至略说,一念顷死,一念顷生。罪毕,食涕唾鬼中、食脓血鬼中,从是展转,生厕神中,伺求不净,取而饮食。是中罪毕,生畜生中,多受诸狗等身。从是毕已,复生贫穷,孤露、疽癞、恶疮、哆病消癁,一切诸衰,以为严饰。人所恶见,寒饿而死。如是相貌,受报好丑,闻说之时,身毛皆竖,而况眼见!是故,汝等当起大悲,救其苦难。所以尔者?诸饿鬼等,皆是过去,汝等父母、兄弟、姊妹,以颠倒愚痴,不肯求出世之乐,恋着三界,具造众罪。业力所感,生饿鬼中,苦恼交煎,无时出离,永失人身。以失人身,远离善友。远善友故,重翳疑网,永不得阿耨多罗三藐三菩提。是故当知,甚可愍伤,拔苦厄尔得解脱。”
尔时,会中有一菩萨,名曰月爱,曾已薰一习大悲行海。见是事已,身体捍动、筋脉抽切、悲感势恼,从坐而趣,头面作礼,悲泪满目,前白佛言:“呜呼!婆伽婆!愿教我等救护之法,多所安稳!”
尔时,世尊告月爱菩萨:“善哉!大士!真是大悲,修大悲者。愍伤一切故,问我此事。汝当善听。善男子!我有胜大悲曰陀罗尼门,名曰‘嚫那毕唎多大道场会甘露味法’,不可思议,具大慈悲,有大威势,能碎地狱、畜生、饿鬼广大业山,亦能令菩萨速得如来一子之地,复得成就一百一十种大慈悲心,能令持者现身证得大悲轮顶王陀罗尼大悲不坏藏三昧门。善男子!此大神咒,能灭饿鬼饿渴剧火,施与清凉甘露美味,毕定速得阿耨多罗三藐三菩提。譬如夜月,能除郁蒸,此陀罗尼亦复如是。汝当系念,一心谛听,勿令忘失。我今说之。
“善男子!若有比丘、比丘尼、优婆塞、优婆夷、童男、童女及诸人天,意欲受持此方便法者,应须召请尽十方界一切六趣诸饿鬼神众。当作是念:‘南无佛陀耶!南无达摩耶!南无僧伽耶!南无本尊释迦牟尼如来!南无安住大地菩萨众!南无一切龙天善神!愿以威神加哀护助。我今召请十方刹土尽虚空界一切六趣饿鬼有情类,以三宝威神力故,悉至我所。’作是说已,面向东方,即诵召请神咒七遍。”
尔时,世尊即为月爱宣说召请陀罗尼咒。即说咒曰:
“那谟 菩布哩(一) 怛他伽哆耶(二)”
佛告月爱:“召请彼已,尔时十方一切六趣饿鬼鬼神悉赴集,瞻仰行者,如见父母。行者尔时应当起大悲心,而语之言:‘汝当善听!我今以此陀罗尼开汝咽喉,施汝清凉、柔软快乐,欲令汝等,自恣饮食甘露美味。’”
尔时,世尊说开咽喉陀罗尼咒曰:
“唵(一) 菩布哩(二) 迦怛哩(三) 怛哆伽哆(四)
“诵此陀罗尼神咒满七遍已,是诸鬼等,以此咒力,咽喉通息、猛火息灭,无复痛恼、身心泰然。尔时,行者当先施水。欲施水者,每于晨朝或日中时,取一掬净水,面向东方,咒之七遍,向东散洒,著于空中。其水以此陀罗尼力,一渧堕地,变成十斛天甘露浆。诸鬼神等,充足饱满、欢喜无量。”
尔时,世尊为月爱故即说咒水陀罗尼咒曰:
“那谟 苏卢婆曳(一) 怛伽他哆耶(二) 怛铁他(三) 苏嚧苏嚧(四) 波啰苏噜 莎婆呵(五)”
佛告月爱菩萨言:“善男子!是名‘施甘露浆陀罗尼神咒’。复次,若诸人天,欲施其食者,每日要于斋前时,以好最胜器钵,或金银器,或铜器、铁器、鍮、石、铅、锡,或琉璃、颇梨、贝、玉等器,若无上者,但得木、石、瓦器,实清净者,或瓢瓠亦得用,盛满乳酪。若无乳酪,净水亦得。取所有饮食,或乳饭,若粳米、大麦饭,若饼、麹、粥等,著于器中,勿着菜茹。于一阴凉树下,先诵召请咒,次诵开咽咒,如向所说;咒器中食七遍已,泻着树下。是时,十方一切饿鬼,以陀罗尼威德力故,皆得食吃,亦不变化作脓血,亦无遮禁,自恣啖食,充足饱满,灭饥汤火、身体安乐、无诸痛恼。复有清凉柔软微风,来触其身,悭垢除灭,身无热苦、泰然快乐。身诸长毛、恶虫堕落,亦无一切毒恶禽兽来相残毁,心意勇悦。以此因缘,罪毕得出,生人天中,受天尊胜微妙快乐,殊胜自在。当知是人,唯佛与佛乃能称赞。”
尔时,世尊即便宣说施甘露食陀罗尼咒曰:
“那谟 娑婆 怛他伽哆(一) 南嚩揭帝(二) 三沫罗 三沫罗(三)”
尔时,释迦牟尼佛说是胜大悲曰陀罗尼神咒已,是时,天地六种震动。于此三千大千世界,皆悉光明,雨天宝花,纷云而下,及天宝香、璎珞、伎乐,如雨乱坠。即时,六趣一切无间,治罪苦具,更相堂触,其音演畅无常、苦、空、解脱之音。镬汤、炉炭,摧折破坏。一切罪人,自识宿命,释然快乐,如入三禅。于此会中,有得初果乃至阿罗汉果,无量人天发阿耨多罗三藐三菩提心。
尔时,世尊告月爱菩萨及诸大众:“此陀罗尼难可得闻,而况得见!过去、未来俱胝如来皆共宣说,我今释迦牟尼亦复为汝开示宣说。善男子!若诸天人如法受持,若为诸鬼神及饥渴所逼、非分横死者,则不得名为‘胜大悲曰陀罗尼’也。何以故?此陀罗尼譬如摩尼宝王,能满有一切意愿,亦明月,能令优昙钵花映媚开敷。善男子!若有菩萨,不着己乐,救于彼苦,薰修大悲,一切利安,如法施行,此人真是大悲菩萨。是人已为行观音行,一切诸佛授手摩顶,诸尊菩萨所苦爱护,一切贤圣视之如子,诸天龙神随侍卫护。月爱!当知此人功德与弥勒菩萨等。所以者何?是善男子,若能振发丈夫之人日日修行,一日施食,一天下饿鬼皆得食吃,多日施食,十方六趣一切饿鬼尽得饱满。如是菩萨所得福聚,不可思议、难可测量,不觉不知自然而得阿耨多罗三藐三菩提。善男子!此陀罗尼若但赞、诵、写、书,是人超越世间六十亿劫微细生死,何况如法修行、无时间断者。善男子!我今分明语汝:是持咒者,于弥勒佛前,若不得授决定阿耨多罗三藐三菩提记,于此贤劫次第成佛者,我则堕于欺诳众生,成道已来所说经法,一无是处。是故,月爱!当知末后诸人等,闻此咒已,深心信解,彼人转身得转轮王位,百千万劫常摄梵福;值佛出世,作无量供养;修于梵行,远到一切神通之岸;所可受生,身体坚固,如那罗延,寿命长远,彼身金色,以三十二大丈夫相,而自庄严;得梵音声,一切世间威德自在。善男子!谁有智者,见如是利而不受持,当知此人失大利益。”
尔时,月爱菩萨闻佛说已,欢喜无量,重白佛言:“善哉!世尊!愿赐闲静,听我更问此陀罗尼大悲秘藏,云何方法?云何受持?唯愿说之。”
尔时,世尊观察大众,舒颜含笑,赞月爱言:“善哉!大士!能问此事。一心谛受,当为汝说。”
佛告月爱:“若有人天,意乐受行我大悲法门者,彼人应当于白月八日或十五日,香汤沐浴、涂诸妙香,著白净衣、食三白食(谓乳、酪、粳米食,或云大麦),起悲伤心,于诸众生,愿誓安乐。于东方日出时,或夜月圆满时,于清净处,或月夜露地,当作三肘香水曼荼罗(云坛地也),以香泥涂地,除去恶硵。坛开四门(若用日初出肘,当作四方坛。若以月夜盛时,当作满月形),须四钵乳,安其四角。又须四瓶,盛满香水,亦着四门,以随时五色草、木、花,安其瓶口。须五炉香,四角布列,一炉安中心。又以一灯,其灯用苏,安着中座。复取四钵,盛花、水及粳米饭。于坛中心,作一莲花座,杂色綩綖,敷其台上,安置佛形或观世音像。此门安置阎罗等,东门安置天主等,略说。以种种幡盖,交映严饰。烧香唯得用阿迦噜香(唐云沉水香)。如法结已,行者向西门,面向南,于座前置一火炉,烧竖勒炭。先取苏、酪、蜜,和着器中。行者先请十方佛及住大地菩萨、金刚、天龙鬼神已,系心不乱,想六趣众生种种苦恼,如向所说。既见此已,悲泣盛彻欲救护。复想己身乘宝花台,飞到其所,调身按摩,流泪如雨,欲灭其火,陪复悲哽,痛彻骨髓(若心不相应者,当想一切饿鬼如己所爱父、妻、子)。如是作观十四遍已,即于定中,得如来极爱一子之地。想了出观,面对东方,召请十方一切饿鬼。诵此召请咒满十四遍已,复想诸鬼遍满阎浮,次为开咽,令得解脱。即咒坛中香水、乳饭、香、花等,用食咒,还着本处。行者尔时,即取一撮乳酪,诵施食咒,咒三遍,一掷火中。如是满足千遍已,尔时,此处有无量百千那由他十方饿鬼,一切集聚,间无空缺,欢喜饮食。即现其身,与行者语,随行者意,一切施与不违逆。行者即为示教利喜,令得解脱。当尔之时。十方刹土现在诸佛遥赞行者,复与遥授菩提之记,一切菩萨欢喜爱念,一切天龙各各将香、花、璎珞、种种妓乐遥施行者。行者由行威神力故,不起于座,即得百千那由他陀罗尼门、百千俱胝三昧门。善男子!举要而言,是人现身火不能烧、水不能溺、毒不能害、刀不能伤,转坐受身,即十住成如来地。”
佛告月爱言:“是名‘施甘露味大坛场法’。若欲速疾一子地、三昧陀罗尼等及阿耨菩提者,要须入大曼荼罗。若为事弊,不能成办者,但如上所说,依法受行,一切成验也。”
尔时,世尊即为月爱菩萨摩诃萨而说偈言:
“是陀罗尼门, 诸佛先已说,
我今亦演说, 饶益人天故。
若人信乐者, 闻持如此咒,
汝听其功德, 我今当略说:
若于千亿劫, 广造不善业,
诵持此咒故, 七日能令净;
菩萨于亿劫, 积集诸福德,
诵持此咒故, 七日能令胜。
当知诸佛法, 方便不思议,
得者乃能知, 佛言无有二。”
尔时,世尊复告月爱菩萨言:“善男子!当知此人,说其功德,不可穷尽。汝应忆念,如法受持。何以故?我于处处经中,说世间、出世间由,偏说悲田最为第一。复次月爱!我于一时,为诸比丘说:‘若人以深敬心,施我饮食,未授我中间,回以施狗,我赞此人得福无量。’是故,月爱!虽施阿罗汉、辟支佛,现受其报,有限有量,但得五百劫人天果报。善施饿鬼一揣之食,是人福德即是菩提,菩提者不可限量,是故福寿不可限量。汝今谛听,我复为汝说此陀罗尼功能所作之事:
“若复有重罪、恶业、累障,难可除断者,每日咒乳粥,以施饿鬼,满足七日,一切罪障悉灭无余。又复一法,若人遇大重病及诸鬼病等,当作面粥三器,咒之七遍,于旷野中施诸饿鬼,如是二七日,所遇病痛即得除愈。又复国土中,恶业毒流行,人民疾疫、畜生夭横者,当作火炉,取萨利杀波子(唐云白芥子)和苏蜜等,呼诸毕利哆等,然后取一撮一咒一投火中,如是日日各一百八遍,七日已,恶鬼欢喜,收摄恶毒,疾患除灭。又复若人横遭口舌者,当作蜜浆,咒之七遍,洒着四方,一切口舌自然殄灭。又复若有怨家仇心,欲相谋害者,当于晨朝,为诸鬼等设美饮食,称前怨名,是诸饿鬼便令彼人预遭衰祸。又复有法,若饥俭劫时,当咒五谷、乳、酪等一百八遍,投着湫池中,即得国土民人丰乐。又复有法,若欲悉底唎摩耶者,取牛苏、乳、酪等,面向此方,咒之千遍,施诸饿鬼,呼舍提驮蓝婆等:‘为我取彼。’彼即得来,若欲令去,呼令将去便将去。又复有法,若欲使取种种财宝者,如上设食,咒满万遍,呼名语之,即得金银七宝来施行者。又复一法,取胡粳米、苏、蜜等,指撮咒之,一遍一烧,满一千八遍,必得大财物,一切所求,皆得如意。又复有法,若欲满足檀那,行者每日施饿鬼饮食,满其百日,即得具足。又法,若欲求寿命延长者,如上作法,满其百日,即得长寿。又法,若欲现身色力美感、见者欢喜者,当施饿鬼,满足百日,必得如意。如是略说,但有一切求事、种种衰患、举意对治,一切皆得。是故,我今略说少耳。”
尔时,世尊复告月爱菩萨摩诃萨言:“此陀罗尼经不可思议,说其功德,若复一劫,若减一劫,亦不能尽。若当来世,能持此经,当知是人已为便摄二十种大福德聚。何谓二十?一者,现在不为饥渴、穷厄、疾病、衰祸,恼娆身心;二者,人有所食啖若美不,皆成上味;三者,其人所入野道,虫、毒、和合草药终不能伤;四者,其人鬼神、罗刹、精魅、魍魉观之如佛;五者,其人诸佛菩萨、天仙、龙神护如眼精;六者,其人所有疫病,若业若模不能近身;七者,其人寿命增进、卧安觉妄、触事吉祥;八者,其人隘旷野,乏少水草,自然称适;九者,其人头貌怡悦、肤体光泽、无有恶色;十者,其人常逢善友,乃至菩萨现为侣;复次一者,其人未来常生刹利王家;二者,其人具足色力、寿乐、辞辩;三者,其人常生诸佛菩萨前;四者,其人所在之处,伏藏自现;五者,其人恒得他人恭敬侍接;六者,其人所有财宝,无能夺者;七者,其人意欲所愿,悉得称遂;八者,其人不随饥俭劫难生;九者,常生天上,受尊胜乐;十者,常以法喜、禅悦,无饥渴。是为二十种大福德聚。善男子!此陀罗尼威德自在。若视饥渴人,面诵之,即得饱满;若咒枯树,尚得生枝;何咒有情,不蒙其福?最故,我今殷勤三说,嘱累于汝。汝当忆持,为众生说,勿便忘失。”
尔时,月爱菩萨从佛得闻此方便法,欢喜踊跃,即以毗楞伽摩尼珠、璎珞,及诸花、香,而散佛上。即于佛前以偈赞曰:
“大悲观世音, 迦陵频伽音,
以众巧言辞, 开示甘露法。
为欲悉摧伏, 广大业山故,
以此方便门, 殷勤付属我。
我依佛严教, 堪能广流布,
唯愿法中生, 草复以为卢。”
佛说此经已,一切众菩萨摩诃萨、金刚力士、释梵四镇、天龙鬼神,闻佛如来赞说此“亲那毕利多甘露味法陀罗尼”,皆悉欢喜,奉教修行。